J. Tkáčová, poslankyňa: (2009-06-25):
A teraz už prejdem k svojej interpelácii, ktorá smeruje na tu prítomného pána ministra pôdohospodárstva Becíka. Budem pokračovať v tom, na čo som sa už pýtala na hodine otázok, pán minister, a chcem sa vás opýtať dve veci. Aký je skutočný dôvod zrušenia štátneho podniku Lesopoľnohospodársky majetok Ulíč a jeho zlúčenia so štátnym podnikom Lesy Slovenskej republiky? A moja druhá otázka je, pán minister: Kedy vyvodíte personálne dôsledky z masívneho rozkrádania dreva, kupčenia s revírmi a nezvládaním riadenia v štátnom podniku Lesy Slovenskej republiky? Kladiem tie dve otázky spolu, pretože, aj keď sa nezdá, ony veľmi úzko spolu súvisia. Totiž v situácii, keď Lesy Slovenskej republiky a jej riaditeľ čelia kritike už nielen odborníkov a opozície, ale aj zvnútra podniku, ministerstvo navrhuje jeden štátny podnik zrušiť a presunúť, zlúčiť k druhému štátnemu podniku, ktorý je v takej situácii, že žiada od štátu a od jeho občanov pôžičku 67 miliónov eur. Dňa 10. júna ministerstvo pôdohospodárstva rozhodlo o zániku štátneho podniku v Ulíči a o jeho zlúčení so štátnym podnikom Lesy. Zároveň na rokovanie vlády predložilo materiál Návrh opatrení na zmiernenie dopadov globálnej finančnej krízy a hospodárskej krízy na Lesy Slovenskej republiky, štátny podnik Banská Bystrica. Vo svetle faktov a udalostí v posledných mesiacoch vyzerá tento návrh o zrušení Ulíča ako taký pokus topiaceho sa stiahnuť so sebou aj ďalšieho nevinného kúpajúceho sa v jeho blízkosti. Pán minister, na nátlak štrajkujúcich zamestnancov z Ulíča pred úradom vlády bol tento bod z rokovania vlády stiahnutý a na včerajšom zasadnutí vlády toto rokovanie bolo prerušené podľa informácií, ktoré má vláda na svojej internetovej stránke. Dnes bol zverejnený list zamestnancov a odborárov zvnútra štátneho podniku Lesy Slovenskej republiky, v ktorom sa okrem iného píše, citujem: „Dlhodobo vnímame zhoršujúcu sa ekonomickú situáciu nášho podniku, ktorá nie je spôsobená len globálnou krízou, ale aj neschopnosťou manažmentu si s ňou poradiť pod vedením súčasného riaditeľa.“ Vážený pán minister, dámy a páni, dôvodom na odvolanie generálneho riaditeľa Lesov Slovenskej republiky sa už nahromadilo dosť a dosť, aby ho v slušnej spoločnosti prestali tolerovať ako schopného manažéra, riadiaceho štátny podnik. Keďže vám, pán minister, to zatiaľ nestačí, nestačí to ani predsedovi vlády, dovolím si zhrnúť v krátkosti kauzy a dôvody, ktoré oprávňujú občanov Slovenskej republiky pýtať sa, či nie je čas na výmenu vedenia štátneho podniku Lesy Slovenskej republiky. 1. Krátko po vymenovaní dosadil riaditeľ štátneho podniku Lesy Slovenskej republiky Ing. Jozef Minďáš do vedenia generálneho podniku a ako riaditeľov takmer všetkých lesných správ osoby blízke vládnym stranám, často podnikajúce s drevom. Na túto skutočnosť upozornil výbor pre pôdohospodárstvo na svojom poslaneckom prieskume na generálnom riaditeľstve v Banskej Bystrici ešte začiatkom volebného obdobia, keď vy ste ministrom neboli, bol ministrom pán kolega Jureňa. 2. Ako poradca riaditeľa pána Minďáša bol nominovaný príbuzný predsedu jednej z koaličných strán, ktorý býva v kuloároch označovaný za osobu, ktorá má údajne na starosti odplatné rozdeľovanie poľovných revírov, na čo ako poslanci dostávame dosť často sťažnosti od občanov. 3. Ďalší dôvod. Podnik sa v dôsledku zlého a nehospodárneho vedenia dostal do veľmi zlej ekonomickej situácie a požaduje od občanov tohto štátu pôžičku, ktorú by chcel ale začať splácať v roku 2012 a o ktorej všetci vieme, že ju nikdy nikto nevráti a o ktorej všetci vieme, že pôjde o nedovolenú štátnu pomoc. 4. Na lesných správach sa uzatvárajú zmluvy o predaji dreva, ktoré nespĺňajú vnútropodnikové požiadavky na predaj dreva. Napríklad firmy, ktoré zostali podniku dlžné, pretransformujú sa na nové firmy s tými istými ľuďmi v pozadí a obchodujú so štátnymi lesmi ďalej. Malí spracovatelia dreva nemajú rovnaký prístup k nákupu dreva zo štátnych lesov, čím sú diskriminovaní, čo sa prieči základným zásadám Zmluvy o Európskych spoločenstvách, hlavne  jej hlavy VI o ochrane hospodárskej súťaže. 5. A na záver: Kauza rozkrádania dreva v expedičnom sklade v Liptovskom Hrádku je iba špičkou povestného ľadovca a o kradnutí, netransparentných predajoch majetku, nevýhodných zmluvách a predajoch poľovných revírov hovoria aj zamestnanci podniku, ktorí už našli odvahu. Toto je len výpočet tých najzávažnejších dôvodov, pre ktoré by ste, pán minister, mali konať. Nestačia návrhy, sú potrebné činy. Aj tak už začína byť pre slovenské štátne lesníctvo neskoro, pretože táto vláda ho dovolila potichu sprivatizovať. Ďakujem vám za pozornosť.